גיל דנקנר - מועדון רוטרי חיפה
מועדון רוטרי חיפה > מפגשי 2012-2013 > 19/09/2012 - גיל דנקנר
19/09/2012 - גיל דנקנר
מפגש מועדון 19 בספטמבר 2012 - הרצאת מר גיל דנקנר בנושאי חיפה- עבר ועתיד וקידוחי הגז בישראל
הנשיא המכהן נחום לדר פתח את הישיבה בהקשה על הפעמון הרוטריוני, וברך את הנוכחים והאורחים ואת המרצה האורח מר גיל דנקנר. לאחר ברכות הרעות הוקרא פסוק השבוע על ידי ר/יוסי כפירי, שבחר בציטוט מספר הושע פרק יד. שבו מופיעה קריאה נרגשת אל ישראל לשוב אל ה'. הושע מנסה לנער את עם מייאושו ולהראות לו את הדרך לתשובה. העם נדרש לעשות פעולות שונות שיראו שהוא חזר בתשובה, העם מכיר עכשיו שלא אשור ולא מצרים ולא עגלי הזהב יושיעו אותו וה' מבטיח שירפא לעמו ושחמתו שוב אינה
בוערת עליו. אזי תבוא פריחה לישראל (כשהושע משתמש בדימויים מעולם הצומח.) ‏"שובה ישראל עד יהוה אלוהיך כי כשלת בעוונך .....אשור לא יושיענו, על סוס (מצרים) לא נרכב, ולא נאמר עוד "אלוהינו" למעשה ידינו (עגל הזהב).....ארפא משובתם- אוהבם,...כי שב אפי ממנו......אהיה כטל לישראל, יפרח כשושנה, ויך שורשין כלבנון, ילכו יונקותיו ויהא כזית, ...יחיו דגן ויפרחו כגפן....".
הברכה הבינלאומית הובאה על ידי ר/מיכאל פוקס והוקדשה הפעם למועדון הרוטרי של עמאן. המועדון קיבל את הצ'רטר ב 1956 ומשתייך לאזור 2450 .יש בו 52 חברים, הנפגשים כל יום ראשון ב 1830 במלון בריסטול הנמצא 2 דקות ממרכז העיר.
המרצה האורח הוצג על ידי חברתנו ר/שלומית קירשטיין: גיל דנקנר הוא ‏יליד חיפה , 1960 , ‏נשוי ואב לחמישה. בוגר בית הספר הריאלי העברי בחיפה.‏לאחר שירות צבאי סיים לימודי מתמטיקה ופיסיקת בארה"ב. ‏פעיל בתחומי התעשייות הכימית והפטרוכימיות מזת למעלת מ- 20 ‏שנה, דור כימיקלים ועוד. כמו כן עיסוק בתחומי נדל"ן בכלל זה בתחומי העיר חיפה. לאחרונה רכש את מבנה הקזינו ב 20 מיליון שקל, המבנה יהפוך למלון יוקרתי כולל חידוש הבריכה המיתולוגית. ‏משמש כיושב ראש קבוצת דור ב- 5 ‏ השנים האחרונות.
המרצה פתח בדבריו על התפתחות חיפה ונושא קידוחי הגז. לדבריו, עם שובו מלימודיו בארה"ב נתפשה בעינייו חיפה כעיר הנמצאת בנסיגה. מעיר שהייתה עיר מרכזית בכלכלה-חלה ירידה והוא ניסה להבין מדוע. בתקופת הבריטים העיר התפתחה כמרכז כלכלי עם נמל ותעשיות, בעיר קיימים מוסדות חינוך מובילים כטכניון ובתי ספר תיכוניים מובילים, קיים שדה תעופה מקומי, ומוסדות בריאות מפותחים ומרכזיים. מבחינת תעסוקה היו המון מפעלי תעשייה פעילים כאתא, פרוטארום ופניציה, אשר נסגרו או הועברו לאזורים אחרים. הקמת פארק התעשייה הראשון על ידי העירייה ומת"ב הם כיום תחילת הפיתוח המחודש. קיימים אזורי פיתוח נדל"ני, וכחלק מהפרויקטים הוא רכש את הקזינו ופועל כיום לפיתוח בת גלים, אשר מבלי ששמנו לב התל אביבים קנו בה שטחים רבים. הבתים המתמוטטים עוברים שיקום במטרה להעלות את ערך הקרקע במקום. חברת החשמל עברה לבניין מרכזי אך מתחם אגד עדיין שומם. הפרויקטים בשנים האחרונות בחיפה לא הביאו לעליה בדרישה לעובדים ולא תרמו לשיפור המצב הכלכלי.
מכאן עבר המרצה לנושא קידוחי הגז: מדובר כיום לא על מים טריטוריאליים אלא על מים כלכליים. מחלקים את הים בין המדינות השכנות- מבחינתנו קפריסין היא העיקרית.כל קידוח לחיפוש שדות גז עולה בין מאה למאתיים מיליון דולר. הקידוחים נמצאים במים עמוקים על כל הסיבוכים הנלווים לכך. למרבה ההפתעה נתגלו שדות גז בכמויות גדולות ביותר והמאבק כיום הוא האם הגז ישמש לייצוא או לצריכה עצמית של ישראל. הועדה שהוקמה בנידון המליצה שחלק מהגז ישמש לייצוא. הממשלה ואחרים רוצים שכל הגז ישמש לצרכי ישראל ובכך יוגשם החלום של עצמאות מבחינת אנרגטית, עם מקור זמין לאנרגיה נקייה וזולה. לשעתו יש לנצל את הגז הזמין להקמת מפעלים לניצולו לייצור חומרים בעלי ערך מוסף. לייצא אותו בכמויות כמו שהוא זו שטות כי הדבר יביא למצב בדומה לאנגולה וניגריה ששם הגז הולך ואוזל, וגם הגז המצרי הולך ואוזל. יש לבנות תשתית לפיתוח מוצרים ולנצל את הגז לשם כך. לדעתו יש להעביר את המסר וליצור דעת קהל שתתמוך בהשארת הגז בארץ. מדובר בסכומים של מיליארדים על כף המאזניים כאשר החברות המשתתפות בקידוחים מפעילים לחצים כבדים כולל לוביסטים וחברי קונגרס לייצוא של הגז הישראלי לחו"ל.
נ"ל כרמל הכהן הודה למרצה שהוא יליד חיפה, גדל והתחנך בחיפה, ואביו דוד והוא משקיעים בפיתוח חיפה, על ההרצאה הטובה והמעניינת. נשיא המועדון נחום לדר העניק למרצה ספר חיפה ואת דגלון המועדון למזכרת.